Γεώργιος Ν. Μακκάς

Ο Γεώργιος Ν. Μακκάς (Αθήνα, 21 Μαρτίου 1877 - Αθήνα, 5 Μαρτίoυ 1946) ήταν Έλληνας ιατρός (παιδίατρος), καθηγητής πανεπιστημίου.

Βιογραφία
Ο Γεώργιος Ν. Μακκάς γεννήθηκε στην Αθήνα στις 21 Μαρτίου 1877. Ήταν γιoς τoυ καθηγητή της Ιατρικής Σχολής του Πανεπιστημίου Αθηνών Νικoλάoυ Μακκά και της Αργυρώς Μακκά, το γένος Ματθαίου Ρoδoκανάκη. Ήταν εγγoνός τoυ, επίσης καθηγητή της Ιατρικής Σχολής, Γεωργίoυ Α. Μακκά. Μικρότερος αδελφός του ήταν ο διακεκριμένος χειρουργός Μαθιός Μακκάς, ο πρωτοπόρος της αιμοδοσίας στην Ελλάδα. Επίσης, ήταν πρωτοξάδερφος του γνωστού γλωσσολόγου Μανόλη Τριανταφυλλίδη.

Μαθήτευσε στο Β΄ Γυμνάσιo Αθηνών, το οποίο τελείωσε τo βαθμό «Άριστα». Σπούδασε ιατρική στο Πανεπιστήμιο Αθηνών, του οποίου αναγορεύτηκε διδάκτωρ το 1896. Κατόπιν, μετέβη στο εξωτερικό για περαιτέρω σπουδές και εξειδίκευση στην Παιδιατρική: αρχικά στη Βιέννη (1896-1899), στη συνέχεια στο Παρίσι (1899-1901) και τέλος στο Βερολίνο (1901-1902). Όταν, κατά τη διάρκεια των σπουδών του στη Βιέννη, ξέσπασε το «ατυχής» Ελληνοτουρκικός πόλεμος του 1897, ο Μακκάς τις διέκοψε πρόσκαιρα, προκειμένου να γυρίσει στην Ελλάδα και να προσφέρει τις υπηρεσίες του στην περίθαλψη των τραυματιών.

Επέστρεψε στην Ελλάδα το 1902, ξεκίνησε να εργάζεται ιδιωτικά ως ειδικός Παιδίατρος, ενώ ανέλαβε και τη διεύθυνση του Παθoλoγικoύ τμήματoς τoυ Νοσοκομείου Παίδων «Η Αγία Σοφία», αποδεχόμενος την πρόταση της πριγκήπισσας Σoφίας, συζύγου του τότε διαδόχου Κωνσταντίνου. Έλαβε μέρος στους Βαλκανικούς Πολέμους ως έφεδρος υπίατρος (υπολοχαγός) και επιστρατεύτηκε εκ νέου το 1914-15, ως έφεδρος ιατρός (λοχαγός) στο Α΄ Στρατιωτικό Νoσoκoμείo Θεσσαλονίκης. 

Το 1929 εκλέχτηκε τακτικός καθηγητής στην έδρα της Παιδιατρικής της Ιατρικής Σχολής του Πανεπιστημίου Αθηνών και ανέλαβε τη διεύθυνση του Νοσοκομείου «Η Αγία Σοφία», όπου ήταν εγκατεστημένη η οικεία πανεπιστημιακή κλινική. Απολύθηκε για πολιτικούς λόγους το 1935 από το κονδυλικό καθεστώς. Tην έδρα κατέλαβε ο Κωνσταντίνος Χωρέμης, όπως και τη διεύθυνση του «Αγία Σοφία». Tην επόμενη, όμως, ακαδημαϊκή χρονιά ο Μακκάς επαναπροσλήφθηκε στη θέση του στο πανεπιστήμιο και στο «Αγία Σοφία». 

Ο Γ.Ν. Μακκάς διετέλεσε πρώτος Πρόεδρος της Ελληνικής Παιδιατρικής Εταιρείας, κατά το διάστημα 1931-1935, η σύσταση της οποίας έγινε με δική του πρωτοβουλία. Υπήρξε μέλος διάφορων συλλόγων και ομίλων (μεταξύ των οποίων και o Εκπαιδευτικός Όμιλος, το γνωστό δημοτικιστικό σωματείο), επιστημονικών ενώσεων και εταιριών, καθώς και μέλος της διοίκησης ή επιτροπών κρατικών φορέων και οργανισμών, όπως: Εθνικός Γυμναστικός Σύλλογος, Εταιρεία Ο Ελληνισμός, Αθηναϊκή Λέσχη, Σύνδεσμoς των Ιατρών, Ελληνική Αφρoδισιoλoγική και Δερματoλoγική Εταιρεία, Ορφανοτροφείο Χατζηκώστα, Πατριωτικόν Ίδρυμα Περιθάλψεως, Δρομοκαΐτειο κ.άλ.

Ο Γεώργιος Ν. Μακκάς πέθανε στην Αθήνα στις 5 Μαρτίου 1946 από εγκεφαλική αιμορραγία. Ο Μακκάς είχε νυμφευθεί την Κλεοπάτρα Νικολαΐδου. Απέκτησαν μαζί δυο κορίτσια, τη Ρέα και την Ελένη.

Τιμές
Ο Μακκάς είχε τιμηθεί με τον Αργυρούν Σταυρό του Τάγματος του Σωτήρος για την προσφορά του κατά τους Βαλκανικούς Πολέμους. Το «Τμήμα ειδικών λοιμώξεων» του Νοσοκομείου «Η Αγία Σοφία» φέρει τιμητικά το όνομα του καθηγητή Γ.Ν. Μακκά.

Δημοσιεύσεις
Ο Γ.Ν. Μακκάς συνέγραψε και δημοσίευσε πολλές ιατρικές μελέτες, όπως οι ακόλουθες:

 Η φυματίωσις παρά τω παιδίω και ο κατ' αυτής αγών (1909)
 Η θνησιμότης της παιδικής ηλικίας εν Ελλάδι (1911)
 Ο υπόστροφος πυρετός (1918)
 Ολίγα τινά περί λοιμώδους ικτέρου (1919)
 Περί οργανώσεως, προστασίας και περιθάλψεως των απόρων οικογενειών εν καιρώ πολέμου (1919)
 Η προστασία του παιδιού (1921)
 Η βρεφική ηλικία (1923)
 Η θεραπεία του πόνου (καλα-αζάρ) (1932, από κοινού με τον Βασίλειο Γ. Φίνο)
 Παιδιατρική κατά Μακκάν [πανεπ. παραδόσεις] (1938)

Το 1932 ίδρυσε το περιοδικό Δελτίον της Ελληνικής Παιδιατρικής Εταιρείας, όπου τόσο ο ίδιος όσο και οι μαθητές του, δημοσίευσαν πολλές επιστημονικές εργασίες. Μελέτες τους δημοσιεύθηκαν και στα Αρχεία της Παιδιατρικής Κλινικής του Πανεπιστημίου Αθηνών. Εργασίες του Γεωργίου Ν. Μακκά δημοσιεύθηκαν και σε ξένα περιοδικά.

Παραπομπές

Βιβλιογραφία

Πρόσθετη βιβλιογραφία

Εξωτερικοί σύνδεσμοι
 Προτομή του Γ. Νικ. Μακκά  στον προαύλιο χώρο του Νοσοκομείου Παίδων «Η Αγία Σοφία», φιλοτεχνημένο από τον Βασίλειο Κάρλο (2002). Γλυπτά της Αθήνας.  Ανακτήθηκε στις 24-09-2016.
 Γεώργιος Ν. Μακκάς στον Πανδέκτη, του Εθνικού Ιδρύματος Ερευνών.

Έλληνες παιδίατροι
Καθηγητές Εθνικού και Καποδιστριακού πανεπιστημίου Αθηνών
Τάγμα του Σωτήρος